<classify> RAIS John Magufuli leo anawaapisha mawaziri wawili baada ya kufanya mabadiliko madogo ya Baraza la Mawaziri.Rais Magufuli jana alimteua Profesa Palamagamba Kabudi kuwa Waziri wa Mambo ya Nje na Ushirikiano wa Afrika Mashariki, nafasi iliyokuwa ikishikiliwa na Balozi Dk Augustine Mahiga.Katika mabadiliko hayo, mawaziri hao wawili wamebadilishana wizara ambapo Wizara ya Katiba na Sheria iliyokuwa ikiongozwa na Profesa Kabudi, sasa itaongozwa na Balozi Mahiga.Kwa mujibu wa taarifa iliyotolewa jana na Mkurugenzi wa Mawasiliano ya Rais, Ikulu Dar es Salaam, Gerson Msigwa, wateule hao wanaapishwa leo Ikulu.Kabla ya kubadilishwa wizara, Profesa Kabudi ameacha alama kupitia kazi alizofanya katika Wizara ya Katiba na Sheria, jinsi alivyosimamia suala la mchanga wa dhahabu maarufu makinikia ambapo katika timu ya majadiliano iliyoundwa kusimamia mazungumzo baina ya wawakilishi wa Kampuni ya Madini ya Barrick na serikali ya Tanzania, Profesa Kabudi ndiye mwenyekiti.Mbali na hilo, Profesa Kabudi pia ameonesha umahiri wa kujibu maswali bungeni ambapo kwa vipindi tofauti amekuwa akiwapa somo wabunge kuhusu mambo kadhaa ya kiufafanuzi na kielimu kuhusu tafsiri ya sheria na masuala mengine ya kinidhamu na matumizi ya lugha.Profesa Kabudi pia akiwa wizara hiyo, alifanya mambo mengine makubwa ikiwemo jinsi alivyoweza kuchambua na kudadavua mambo ya msingi kuhusu nchi na masuala ya sheria kwenye kongamano la Umoja wa Watanzania waishio Ughaibuni Diaspora lililofanywa mwaka jana nchini Marekani.Katika kongamano hilo, Profesa Kabudi alichambua chimbuko la historia ya nchi ilikotoka na kusisitiza kuwa ni vyema kuangalia wapi nchi imetoka na jinsi ilivyochangia kukomboa nchi nyingine na kuwataka Watanzania waishio nje kuona ipo haja ya kila mtanzania kujua historia ya nchi na sio kulaumu kila jambo.Balozi Mahiga, amekuwa mwanadiplomasia wa muda mrefu wa zaidi ya miaka 17 anayeheshimika ndani na nje ya nchi na amekuwa kiongozi wa mfano aliyeiwakilisha nchi vyema kimataifa katika masuala mbalimbali.Balozi Mahiga amewahi kuwa Balozi wa Kudumu wa Tanzania katika Umoja wa Mataifa, kipindi cha mwaka 2003 hadi 2010 na alishiriki kikamilifu katika mipango ya kimataifa pamoja na kusimamia mazungumzo ya kuanzishwa kwa Kamisheni ya Ujenzi wa Amani.  <topic>: kitaifa 